CELEX: 32015R0081
Language: mt
Date: 2014-12-19 00:00:00
Title: Regolament ta' Implimentazzjoni tal-Kunsill (UE) 2015/81 tad- 19 ta' Diċembru 2014 li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta' Riżoluzzjoni

22.1.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 15/1
            
         REGOLAMENT TA' IMPLIMENTAZZJONI TAL-KUNSILL (UE) 2015/81
   tad-19 ta' Diċembru 2014
   li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta' Riżoluzzjoni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (UE) Nru 806/2014 tal-Parlament Ewropew u tal-Kunsill tal-15 ta' Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta' Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (1), u b'mod partikolari l-Artikolu 70(7) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Fond Uniku ta' Riżoluzzjoni (“il-Fond”) ġie stabbilit skont ir-Regolament (UE) Nru 806/2014 bħala arranġament uniku ta' finanzjament għall-Istati Membri parteċipanti kollha fil-Mekkaniżmu Superviżorju Uniku (“il-MSU”) skont ir-Regolament tal-Kunsill (UE) Nru 1024/2013 (2) u l-Mekkaniżmu Uniku ta' Riżoluzzjoni (“il-MUR”) (“l-Istati Membri parteċipanti”).
            
         
               (2)
            
            
               Skont l-Artikolu 67(2) tar-Regolament (UE) Nru 806/2014, il-Bord Uniku ta' Riżoluzzjoni (“il-Bord”) stabbilit skont dak ir-Regolament huwa fdat bl-amministrazzjoni tal-Fond.
            
         
               (3)
            
            
               F'konformità mal-Artikolu 76 tar-Regolament (UE) Nru 806/2014, il-Fond għandu jintuża fi proċeduri ta' riżoluzzjoni meta l-Bord iqis li huwa meħtieġ biex tiġi żgurata l-applikazzjoni effettiva tal-għodod ta' riżoluzzjoni. Il-Fond għandu jkollu riżorsi finanzjarji adegwati biex jippermettu funzjonament effettiv tal-qafas ta' riżoluzzjoni billi jkun jista' jintervjeni fejn meħtieġ għall-applikazzjoni effettiva tal-għodod ta' riżoluzzjoni u biex tiġi protetta l-istabbiltà finanzjarja mingħajr rikors għal flus il-kontribwenti.
            
         
               (4)
            
            
               Il-Bord huwa mogħti s-setgħa li jikkalkula, skont l-Artikolu 70(2) tar-Regolament (UE) Nru 806/2014, il-kontribuzzjonijiet individwali ex ante dovuti mill-istituzzjonijiet awtorizzati kollha fit-territorji tal-Istati Membri parteċipanti kollha.
            
         
               (5)
            
            
               Il-Bord għandu jikkalkula l-kontribuzzjonijiet annwali lill-Fond abbażi ta' livell fil-mira uniku stabbilit bħala perċentwali tal-ammont tad-depożiti koperti tal-istituzzjonijiet tal-kreditu kollha awtorizzati fl-Istati Membri parteċipanti kollha. F'konformità mal-Artikolu 69(1) tar-Regolament (UE) Nru 806/2014, il-Bord għandu jiżgura li, il-mezzi finanzjarji disponibbli tal-Fond jilħqu mill-inqas il-livell fil-mira msemmi fl-Artikolu 69(1) ta' dak ir-Regolament, sal-aħħar ta' perijodu inizjali ta' tmien snin mill-1 ta' Jannar 2016, jew, inkella, mid-data li fiha l-Artikolu 69(1) tar-Regolament (UE) Nru 806/2014 ikun applikabbli bis-saħħa tal-Artikolu 99(6) ta' dak ir-Regolament.
            
         
               (6)
            
            
               Kontribuzzjonijiet miġbura mill-Istati Membri parteċipanti f'konformità mal-Artikoli 103 u 104 tad-Direttiva 2014/59/UE tal-Parlament Ewropew u tal-Kunsill (3) u ttrasferiti lill-Fond bis-saħħa tal-Artikolu 3(3) tal-ftehim dwar it-trasferiment u l-mutwalizzazzjoni tal-kontribuzzjonijiet għall-Fond Uniku ta' Riżoluzzjoni kif imsemmi fil-punt (36) tal-Artikolu 3(1) tar-Regolament (UE) Nru 806/2014 (“il-Ftehim”) għandhom ikunu inkorporati fil-kalkolu ta' kontribuzzjonijiet individwali u b'hekk imnaqqsa mill-ammont dovut minn kull istituzzjoni. Dak il-kalkolu għandu jieħu kont il-fatt li l-ammonti li għandhom jiġu ttrasferiti mill-Partijiet Kontraenti għall-Ftehim f'konformità mal-Artikolu 3(3) u (4) tiegħu għandhom jikkorrispondu għal 10 % tal-livell fil-mira stabbilit fl-Artikolu 102(1) tad-Direttiva 2014/59/UE. Il-Bord ser jiżgura li l-ammonti li għandhom jiġu ttrasferiti skont il-Ftehim jinvolvu l-istess sehem tal-impenji ta' pagament irrevokabbli għal kull Stat Membru parteċipanti.
            
         
               (7)
            
            
               Skont l-Artikolu 70(2) tar-Regolament (UE) Nru 806/2014, il-kontribuzzjoni annwali għall-Fond għandha tkun ibbażata fuq kontribuzzjoni fissa determinata fuq il-bażi tal-obbligazzjonijiet ta' istituzzjoni bl-esklużjoni tal-fondi proprji u d-depożiti koperti u kontribuzzjoni aġġustata skont ir-riskju li tiddependi fuq il-profil tar-riskju ta' dik l-istituzzjoni.
            
         
               (8)
            
            
               F'konformità mal-Artikolu 5(1) tar-Regolament (UE) Nru 806/2014, il-Bord huwa meqjus, għall-applikazzjoni ta' dak ir-Regolament u tad-Direttiva 2014/59/UE, li huwa l-awtorità nazzjonali rilevanti ta' riżoluzzjoni, jew, fil-każ ta' riżoluzzjoni transkonfinali ta' grupp, l-awtorità rilevanti ta' riżoluzzjoni fil-livell ta' grupp, fejn huwa jwettaq kompiti u jeżerċita setgħat li għandhom jitwettqu jew jiġu eżerċitati mill-awtoritajiet nazzjonali ta' riżoluzzjoni skont dawk l-atti legali, mingħajr preġudizzju għall-Artikolu 7 tar-Regolament (UE) Nru 806/2014. Għalhekk, il-Bord għandu jitqies ukoll li huwa l-awtorità ta' riżoluzzjoni għall-fini tal-applikazzjoni tar-Regolament Delegat tal-Kummissjoni (UE) Nru 2015/63 (4). Id-dispożizzjonijiet stabbiliti f'dak ir-Regolament Delegat japplikaw għall-Bord meta jwettaq il-kompiti u jeżerċita s-setgħat stabbiliti f'dan ir-Regolament.
            
         
               (9)
            
            
               Għall-fini tal-kalkolu tal-kontribuzzjoni annwali, il-Bord japplika l-metodoloġija stipulata fir-Regolament Delegat (UE) 2015/63, kif meħtieġ mill-Artikolu 70(6) tar-Regolament (UE) Nru 806/2014. Għalhekk, ir-reġim speċifiku applikabbli għal istituzzjonijiet li huma meqjusa li huma istituzzjonijiet żgħar skont dak ir-Regolament Delegat japplika wkoll għall-istituzzjonijiet kollha awtorizzati fit-territorji tal-Istati Membri parteċipanti kollha li jissodisfaw il-kriterji stabbiliti f'dak ir-Regolament Delegat biex jiġu rikonoxxuti bħala li huma istituzzjonijiet żgħar.
            
         
               (10)
            
            
               Minħabba li r-regoli stipulati f'dan ir-Regolament jiddeterminaw il-kundizzjonijiet għall-applikazzjoni tal-metodoloġija stipulata fir-Regolament Delegat (UE) 2015/63 adottat skont l-Artikolu 103(7) tad-Direttiva 2014/59/UE, id-differenzi bejn il-kalkolu tal-kontribuzzjonijiet annwali mill-Bord għall-istituzzjonijiet awtorizzati fl-Istati Membri parteċipanti u l-kalkolu tal-kontribuzzjonijiet annwali fl-Istati Membri li ma jipparteċipawx fil-MUR għandhom jirriflettu biss l-ispeċifiċitajiet ta' sistema unifikata fl-Istati Membri parteċipanti. Tali speċifiċitajiet jirriżultaw b'mod partikolari mill-fatt li fil-MUR hemm livell fil-mira uniku għall-Istati Membri parteċipanti kollha. L-applikazzjoni, bħala regola ġenerali, tal-istess metodoloġija għall-kalkolu tal-kontribuzzjonijiet annwali fl-Istati Membri kollha għandha tippreserva kundizzjonijiet indaqs fost l-Istati Membri parteċipanti u suq intern b'saħħtu.
            
         
               (11)
            
            
               Taħt fond uniku ta' riżoluzzjoni b'livell fil-mira Ewropew il-kontribuzzjonijiet individwali annwali ta' istituzzjonijiet awtorizzati fit-territorji tal-Istati Membri parteċipanti kollha huma dipendenti fuq dawk tal-istituzzjonijiet kollha soġġetti għall-MUR. Essenzjali għal funzjonament effettiv tal-SRM u ta' proċess bla xkiel għall-bini tal-Fond huwa li l-istituzzjonijiet kollha jħallsu b'mod sħiħ u fil-ħin il-kontribuzzjonijiet annwali tagħhom lill-Fond.
            
         
               (12)
            
            
               F'konformità mal-Artikolu 67(4) tar-Regolament (UE) Nru 806/2014, il-kontribuzzjonijiet lill-Fond ikkalkulati mill-Bord jinġabru mill-awtoritajiet nazzjonali ta' riżoluzzjoni u jiġu ttrasferiti lill-Fond f'konformità mal-Ftehim. Il-formati tad-data u r-rappreżentanzi definiti mill-Bord jistgħu jinkludu wkoll ir-rekwiżit li d-data kollha tiġi rrappurtata mill-istituzzjonijiet, b'mod partikolari dawk imsemmija fl-Artikolu 7(2) tar-Regolament (UE) Nru 806/2014, tiġi kkonfermata minn awditur jew, fejn rilevanti, mill-awtorità kompetenti.
            
         
               (13)
            
            
               Il-punt (b) tal-Artikolu 70(2) tar-Regolament (UE) Nru 806/2014 jitlob lill-Bord li jieħu kont tal-prinċipju ta' proporzjonalità, mingħajr ma jinħolqu distorsjonijiet bejn l-istrutturi tas-settur bankarju tal-Istati Membri meta japplikaw kontribuzzjoni aġġustata skont ir-riskju għall-kalkolu tal-kontribuzzjonijiet individwali. Il-kontribuzzjoni aġġustata skont ir-riskju hija bbażata fuq il-kriterji stabbiliti fl-Artikolu 103(7) tad-Direttiva 2014/59/UE. Skont it-tielet subparagrafu tal-Artikolu 1 tar-Regolament (UE) Nru 806/2014, l-użu tal-Fond huwa kontinġenti fuq id-dħul fis-seħħ tal-Ftehim. Skont il-Ftehim, kontribuzzjonijiet miġbura mill-Istati Membri parteċipanti jiġu allokati lil kompartimenti korrispondenti għal kull wieħed minnhom. Il-kompartimenti huma soġġetti għal mutwalizzazzjoni progressiva matul il-perijodu tranżizzjonali ta' tmien snin b'tali mod li dawn ma għandhomx jibqgħu jeżistu wara t-tmiem tal-perijodu tranżizzjonali.
            
         
               (14)
            
            
               Iċ-ċirkostanzi li, minn naħa waħda, skont ir-Regolament (UE) Nru 806/2014 il-kontribuzzjonijiet jiġu kkalkulati abbażi ta' livell fil-mira uniku u li, min-naħa l-oħra, bis-saħħa tal-Ftehim il-kopertura ta' ċerti riskji li huma korrelatati f'settur bankarju nazzjonali matul il-perijodu tranżizzjonali li jirreferi għalih ser ikunu mutwalizzati b'mod progressiv biss, jista' jkollhom effett fuq il-perċezzjoni tas-suq ta' xi istituzzjonijiet u, għalhekk, fuq il-kundizzjoni finanzjarja tagħhom, fis-sens tal-punt (c) tal-Artikolu 103(7) tad-Direttiva 2014/59/UE, u b'hekk jaffettwaw il-profil tar-riskju tagħhom. Barra minn hekk, sistema bbażata b'mod temporanju fuq kompartimenti tista' tinfluwenza b'mod globali l-importanza relattiva tal-istituzzjonijiet għall-istabbiltà tas-sistema finanzjarja jew tal-ekonomija, kif imsemmi fil-punt (g) tal-Artikolu 103(7) tad-Direttiva 2014/59/UE. L-importanza tal-istituzzjonijiet għall-istabbiltà tas-sistema finanzjarja jew tal-ekonomija għandha tiġi determinata fir-rigward tal-Istat Membru fejn tinsab l-istituzzjoni (jiġifieri, it-telf mistenni għall-parti tal-kompartiment li għadha mhijiex mutwalizzata) u l-unjoni Bankarja fl-intier tagħha (jiġifieri, it-telf mistenni għall-parti tal-kompartiment mutwalizzat) rispettivament. B'dan il-mod, il-kontribuzzjoni aġġustata skont ir-riskju tkun proporzjonali mal-użu mistenni tal-mezzi finanzjarji mhux mutwalizzati tal-kompartiment rispettiv matul il-perijodu tranżizzjonali.
            
         
               (15)
            
            
               Metodoloġija aġġustata li tindirizza b'mod adegwat iċ-ċirkostanzi msemmija fil-premessa 14 u li, għalhekk, tieħu kont tal-prinċipju tal-proporzjonalità u tevita d-distorsjonijiet bejn l-istrutturi tas-settur bankarju tal-Istati Membri għandha tiġi introdotta sal-mument fejn il-kontribuzzjonijiet ex ante kollha mħallsa lill-Fond ikunu mutwalizzati b'mod sħiħ. Il-metodu tal-kalkolu ta' kontribuzzjonijiet għandu b'hekk jiġi aġġustat b'tali mod li dan ikun korrelatat mar-ritmu tal-mutwalizzazzjoni tal-Fond. Għaldaqstant, il-kalkolu tal-kontribuzzjonijiet li għandu jiġi allokat lill-parti mutwalizzata għandu jiġi bbażat fuq il-kriterji stipulati fir-Regolament (UE) Nru 806/2014, filwaqt li, b'deroga mill-perijodu ta' żmien previsti mill-Artikolu 102(1) tad-Direttiva 2014/59/UE, il-kalkolu tal-kontribuzzjonijiet li għandu jiġi allokat lill-parti tal-kompartimenti mhux mutwalizzata għandu jiġi bbażat fuq il-kriterji stipulati fid-Direttiva 2014/59/UE u fuq il-bażi ta' livell fil-mira definit matul perijodu ta' żmien li jikkorrispondi għall-perijodu inizjali stabbilit fir-Regolament (UE) Nru 806/2014.
            
         
               (16)
            
            
               Ir-rikors għal impenji ta' pagamenti irrevokabbli, imsemmi fl-Artikolu 70(3) tar-Regolament (UE) Nru 806/2014 ma għandu bl-ebda mod jaffettwa l-kapaċità finanzjarja u l-likwidità tal-Fond. L-impenji ta' pagament irrevokabbli għandhom jissejħu biss f'każ ta' azzjoni ta' riżoluzzjoni li tinvolvi l-Fond. Matul il-perijodu inizjali, f'ċirkostanzi normali, il-Bord għandu jalloka l-użu ta' impenji ta' pagament irrevokabbli b'mod ugwali fost l-istituzzjonijiet li jitolbuh. Dawn l-impenji ta' pagament għandhom ikunu sostnuti bis-sħiħ b'kollateral ta' assi b'riskju baxx mhux ostakolati minn kwalunkwe dritt ta' parti terza, għad-dispożizzjoni libera ta' u allokati għall-użu esklużiv tal-Bord għall-finijiet tal-użu tal-Fond.
            
         
               (17)
            
            
               Skont it-tielet subparagrafu tal-Artikolu 70(2) tar-Regolament (UE) Nru 806/2014, ir-relazzjoni bejn il-kontribuzzjoni fissa u l-kontribuzzjoni aġġustata skont ir-riskju għandha tieħu kont tad-distribuzzjoni bbilanċjata tal-kontribuzzjonijiet bejn it-tipi differenti ta' istituzzjonijiet. Għalhekk, għandhom jiġu pprovduti arranġamenti speċifiċi biex jiġu ddeterminati l-kontribuzzjonijiet li għandhom jitħallsu minn istituzzjonijiet żgħar.
            
         
               (18)
            
            
               L-istituzzjonijiet li ma jaqgħux taħt il-kategorija ta' istituzzjonijiet żgħar imsemmija fl-Artikolu 10 tar-Regolament Delegat (UE) 2015/63 u li l-assi totali tagħhom huma daqs jew inqas minn EUR 3 000 000 000, jinvolvu riskju aktar baxx minn dak ta' istituzzjonijiet kbar, u fil-parti l-kbira tal-każijiet dawn ma joħolqux riskju sistemiku u huma inqas probabbli li jitqiegħdu taħt riżoluzzjoni, li konsegwentement tnaqqas il-probabbiltà li dawn jibbenefikaw mill-Fond. Għaldaqstant huwa konvenjenti li jiġi introdott kalkolu ssimplifikat tal-kontribuzzjonijiet li għandhom jitħallsu minn dawk l-istituzzjonijiet. Dan jipprevjeni wkoll bidliet possibbli fl-istatus fuq il-perijodu qasir li dawn l-istituzzjonijiet jistgħu jwettqu biex jikkwalifikaw għall-applikazzjoni tal-Artikolu 10 tar-Regolament Delegat (UE) 2015/63. Dak il-kalkolu għandu jinkludi komponent ibbażat fuq somma f'daqqa. Din is-sistema għandha tevita distorsjonijiet bejn l-istituzzjonijiet u tikseb distribuzzjoni bbilanċjata tal-kontribuzzjonijiet bejn it-tipi differenti ta' istituzzjonijiet. Din ittaffi wkoll il-piżijiet amministrattivi u finanzjarji mill-ġbir ta' kontribuzzjonijiet individwali minn tali istituzzjonijiet.
            
         
               (19)
            
            
               Il-Kummissjoni ser teżamina mill-ġdid il-mod li bih jiġi implimentat dan ir-Regolament fl-istess waqt li hija teżamina mill-ġdid ir-Regolament Delegat (UE) 2015/63 biex jiġi permess, jekk meħtieġ, aġġustament tar-regoli previsti f'dan ir-Regolament.
            
         
               (20)
            
            
               Skont l-Artikolu 99(2) tar-Regolament (UE) Nru 806/2014, dak ir-Regolament għandu japplika mill-1 ta' Jannar 2016. Madankollu, mill-1 ta' Jannar 2015, il-Bord għandu jibgħat rapport kull xahar approvat fis-sessjoni plenarja tiegħu lill-Parlament Ewropew, lill-Kunsill u lill-Kummissjoni dwar jekk ikunux ġew issodisfati l-kundizzjonijiet li jippermettu t-trasferiment tal-kontribuzzjonijiet miġbura fil-livell nazzjonali. Mill-1 ta' Diċembru 2015, meta dawk ir-rapporti juru li l-kundizzjonijiet għat-trasferiment tal-kontribuzzjonijiet lill-Fond ma jkunx ġew issodisfati, l-applikazzjoni tar-Regolament (UE) Nru 806/2014 dwar il-kontribuzzjonijiet lill-Fond tiġi posposta kull darba b'xahar. Għaldaqstant, dan ir-Regolament għandu japplika wkoll mid-data li fiha jsir applikabbli l-Artikolu 69(1) tar-Regolament (UE) Nru 806/2014,
            
         ADOTTA DAN IR-REGOLAMENT:
   Artikolu 1
   Suġġett
   Dan ir-Regolament jistabbilixxi regoli li jispeċifikaw il-kundizzjonijiet għall-implimentazzjoni tal-obbligu tal-Bord Uniku ta' Riżoluzzjoni (“il-Bord”) li jikkalkula l-kontribuzzjonijiet għal istituzzjonijiet individwali skont ir-Regolament (UE) Nru 806/2014 għall-Fond ta' Riżoluzzjoni Uniku (“il-Fond”) u l-metodoloġija għall-kalkolu ta' dawk il-kontribuzzjonijiet.
   Artikolu 2
   Kamp ta' Applikazzjoni
   Dan ir-Regolament japplika għall-istituzzjonijiet li mingħandhom jinġabru kontribuzzjonijiet f'konformità mal-Artikolu 70 tar-Regolament (UE) Nru 806/2014.
   Artikolu 3
   Definizzjonijiet
   Għall-finijiet ta' dan ir-Regolament, għandhom japplikaw id-definizzjonijiet provduti fl-Artikolu 3 tar-Regolament (UE) Nru 806/2014, għajr id-definizzjonijiet provduti fil-punti (2) u (11) ta' dak l-Artikolu. Għandhom japplikaw ukoll id-definizzjonijiet li ġejjin:
   
               (1)
            
            
               “Stati Membri parteċipanti” tfisser l-Istati Membri skont it-tifsira tal-Artikolu 2 tar-Regolament (UE) Nru 1024/2013;
            
         
               (2)
            
            
               “livell fil-mira annwali” tfisser l-ammont totali ta' kontribuzzjonijiet annwali determinati għal kull perijodu ta' kontribuzzjoni mill-Bord f'konformità mal-proċedura stabbilita fl-Artikolu 69(2) tar-Regolament (UE) Nru 806/2014 biex jintlaħaq il-livell fil-mira msemmi fl-Artikoli 69(1) u 70 ta' dak ir-Regolament;
            
         
               (3)
            
            
               “kontribuzzjoni annwali” tfisser l-ammont imsemmi fl-Artikolu 70(1) tar-Regolament (UE) Nru 806/2014 ikkalkulat mill-Bord kull sena u miġbur mill-awtoritajiet nazzjonali ta' riżoluzzjoni matul il-perijodu kontributorju mill-istituzzjonijiet kollha awtorizzati fit-territorji tal-Istati Membri parteċipanti kollha;
            
         
               (4)
            
            
               “perijodu kontributorju” tfisser sena kalendarja;
            
         
               (5)
            
            
               “awtorità ta' riżoluzzjoni ta' Stati Membri mhux parteċipanti fil-Mekkaniżmu ta' Riżoluzzjoni Uniku” tfisser l-awtorità msemmija fil-punt (18) tal-Artikolu 2(1) tad-Direttiva 2014/59/UE, jew kwalunkwe awtorità rilevanti oħra maħtura mill-Istati Membri għall-finijiet tal-Artikolu 100 (2) u (6) tad-Direttiva 2014/59/UE;
            
         
               (6)
            
            
               “depożiti koperti” tfisser id-depożiti msemmija fl-Artikolu 6(1) tad-Direttiva 2014/49/UE, esklużi bilanċi temporanji għoljin kif definit fl-Artikolu 6(2) ta' dik id-Direttiva;
            
         
               (7)
            
            
               “awtorità kompetenti” tfisser awtorità kompetenti kif definit fil-punt (40) tal-Artikolu 4(1) tar-Regolament (UE) Nru 575/2013, jew mill-Bank Ċentrali Ewropew, kif xieraq;
            
         Artikolu 4
   Kalkolu tal-kontribuzzjonijiet annwali
   Għal kull perijodu ta' kontribuzzjoni, il-Bord għandu jikkalkula l-kontribuzzjoni annwali dovuta minn kull istituzzjoni, abbażi tal-livell annwali fil-mira tal-Fond, wara li jikkonsulta l-BĊE jew l-awtoritajiet nazzjonali kompetenti u f'kooperazzjoni mill-qrib mal-awtorità nazzjonali ta' riżoluzzjoni. Il-livell fil-mira annwali għandu jiġi stabbilit b'referenza għal-livell fil-mira tal-Fond imsemmi fl-Artikoli 69(1) u 70 tar-Regolament (UE) Nru 806/2014 u f'konformità mal-metodoloġija stabbilita fir-Regolament Delegat (UE) 2015/63.
   Artikolu 5
   Komunikazzjoni mill-Bord
   1.   Il-Bord għandu jikkomunika lill-awtoritajiet nazzjonali ta' riżoluzzjoni rilevanti d-deċiżjonijiet tiegħu dwar il-kalkolu tal-kontribuzzjonijiet annwali tal-istituzzjonijiet awtorizzati fit-territorji rispettivi tagħhom.
   2.   Wara li tirċievi l-komunikazzjoni msemmija fil-paragrafu 1, kull awtorità nazzjonali ta' riżoluzzjoni għandha tinnotifika lil kull istituzzjoni awtorizzata fl-Istat Membru tagħha bid-deċiżjoni tal-Bord dwar il-kalkolu tal-kontribuzzjoni annwali dovuta minn dik l-istituzzjoni.
   Artikolu 6
   Rappurtar
   Il-Bord għandu jistabbilixxi l-formati tad-data u r-rappreżentazzjonijiet li għandhom jintużaw mill-istituzzjonijiet biex jirrapportaw l-informazzjoni meħtieġa għall-fini tal-kalkolu tal-kontribuzzjonijiet annwali sabiex titjieb il-komparabbiltà tal-informazzjoni rappurtata u l-effikaċja tal-ipproċessar tal-informazzjoni rċevuta.
   Artikolu 7
   Sejħa għal impenji ta' pagament irrevokabbli
   1.   Ir-rikors għal impenji ta' pagamenti irrevokabbli, imsemmi fl-Artikolu 70(3) tar-Regolament (UE) Nru 806/2014 ma għandu b'ebda mod jaffettwa l-kapaċità finanzjarja u l-likwidità tal-Fond.
   2.   Meta azzjoni ta' riżoluzzjoni tinvolvi l-Fond f'konformità mal-Artikolu 76 tar-Regolament (UE) Nru 806/2014, il-Bord għandu jsejjaħ, totalment jew parzjalment, l-impenji ta' pagament irrevokabbli, li jkunu saru skont ir-Regolament (UE) Nru 806/2014, sabiex jiġi restawrat is-sehem ta' impenji ta' pagament irrevokabbli fil-mezzi finanzjarji disponibbli tal-Fond stabbiliti mill-Bord fi ħdan il-limitu massimu stabbilit mill-Artikolu 70(3) tar-Regolament (UE) Nru 806/2014.
   Ladarba l-Fond jirċievi debitament il-kontribuzzjoni marbuta mal-impenji ta' pagament irrevokabbli li jkunu ssejħu, għandu jintradd il-kollateral li jagħti sostenn lil tali impenji. Jekk il-Fond ma jirċevix debitament l-ammont meħtieġ ta' flus kontanti mal-ewwel talba, il-Bord għandu jieħu taħt idejh il-kollateral li jagħti sostenn lill-impenn ta' pagament irrevokabbli f'konformità mal-Artikolu 70(3) tar-Regolament (UE) Nru 806/2014.
   3.   L-impenji ta' pagament irrevokabbli ta' istituzzjoni li ma tibqax taqa' fil-kamp ta' applikazzjoni tar-Regolament (UE) Nru 806/2014 jiġu kkanċellati u jintradd il-kollateral li jagħti sostenn lil dawn l-impenji.
   Artikolu 8
   Aġġustamenti speċifiċi fil-perijodu inizjali
   1.   Matul il-perijodu inizjali msemmi fl-Artikolu 69(1) tar-Regolament (UE) Nru 806/2014 y b'deroga mill-Artikolu 4 ta' dan ir-Regolament, il-kontribuzzjonijiet annwali tal-istituzzjonijiet imsemmija fl-Artikolu 2 jiġu kkalkulati f'konformità mal-metodoloġija aġġustata li ġejja:
   
               (a)
            
            
               fl-ewwel sena tal-perijodu inizjali, dawn l-istituzzjonijiet għandhom jikkontribwixxu 60 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 40 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (b)
            
            
               fit-tieni sena tal-perijodu inizjali, dawn l-istituzzjonijiet għandhom jikkontribwixxu 40 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 60 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (c)
            
            
               fit-tielet sena tal-perijodu inizjali, dawn l-istituzzjonijiet għandhom jikkontribwixxu 33,33 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 66,67 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (d)
            
            
               fir-raba' sena tal-perijodu inizjali, dawn l-istituzzjonijiet għandhom jikkontribwixxu 26,67 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 73,33 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (e)
            
            
               fil-ħames sena tal-perijodu inizjali, dawn l-istituzzjonijiet għandhom jikkontribwixxu 20 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 80 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (f)
            
            
               fis-sitt sena tal-perijodu inizjali, dawn l-istituzzjonijiet għandhom jikkontribwixxu 13,33 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 86,67 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (g)
            
            
               fis-seba' sena tal-perijodu inizjali, dawn l-istituzzjonijiet għandhom jikkontribwixxu 6,67 % tal-kontribuzzjonijiet annwali tagħhom kalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, u 93,33 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament;
            
         
               (h)
            
            
               fit-tmien sena tal-perijodu inizjali, dawn l-istituzzjonijiet għandhom jikkontribwixxu 100 % tal-kontribuzzjonijiet annwali tagħhom kalkulati f'konformità mal-Artikoli 69 u 70 tar-Regolament (UE) Nru 806/2014 u l-Artikolu 4 ta' dan ir-Regolament.
            
         2.   Matul il-perijodu inizjali, meta jiġu kkalkulati l-kontribuzzjonijiet individwali ta' kull istituzzjoni, il-Bord għandu jieħu kont tal-kontribuzzjonijiet miġbura mill-Istati Membri parteċipanti f'konformità mal-Artikoli 103 u 104 tad-Direttiva 2014/59/UE u ttrasferiti lill-Fond bis-saħħa tal-Artikolu 3(3) tal-Ftehim, billi dawn jitnaqqsu mill-ammont dovut minn kull istituzzjoni.
   3.   Matul il-perijodu inizjali, taħt ċirkostanzi normali, il-Bord għandu jippermetti l-użu ta' impenji ta' pagament irrevokabbli fuq talba minn istituzzjoni. Il-Bord għandu jalloka l-użu ta' impenji ta' pagament irrevokabbli b'mod ugwali fost dawk l-istituzzjonijiet li jitolbuh. L-impenji ta' pagament irrevokabbli allokati m'għandhomx ikunu inqas minn 15 % tal-obbligazzjonijiet ta' pagament totali tal-istituzzjoni. Meta jiġu kkalkulati l-kontribuzzjonijiet annwali ta' kull istituzzjoni, il-Bord għandu jiżgura li, fi kwalunkwe sena partikolari, is-somma ta' dawk l-impenji ta' pagament irrevokabbli ma taqbiżx it-30 % tal-ammont totali tal-kontribuzzjonijiet annwali miġburin skont l-Artikolu 70 tar-Regolament (UE) Nru 806/2014.
   4.   Għall-finijiet tal-paragrafu 1, il-kontribuzzjonijiet annwali kkalkulati f'konformità mal-Artikolu 103 tad-Direttiva 2014/59/UE u l-Artikolu 4 tar-Regolament Delegat (UE) 2015/63, għandhom jiġu ddeterminati abbażi ta' livell fil-mira definit matul perijodu ta' żmien li jikkorrispondi għall-perijodu inizjali.
   5.   Mingħajr preġudizzju għall-Artikolu 10 tar-Regolament Delegat (UE) 2015/63, matul il-perijodu inizjali msemmi fl-Artikolu 69(1) tar-Regolament (UE) Nru 806/2014, l-istituzzjonijiet li l-assi totali tagħhom ikunu ta' EUR 3 000 000 000 jew inqas, għandhom iħallsu somma f'daqqa ta' EUR 50 000 għall-ewwel EUR 300 000 000 tal-obbligazzjonijiet totali, bil-fondi proprji u d-depożiti koperti mnaqqsa minnhom. Għall-obbligazzjonijiet totali, bil-fondi proprji u d-depożiti koperti mnaqqsa minnhom, ta' aktar minn EUR 300 000 000, dawn l-istituzzjonijiet għandhom jikkontribwixxu f'konformità mal-Artikoli 4 sa 9 tar-Regolament Delegat (UE) 2015/63.
   Artikolu 9
   Dħul fis-seħħ
   Dan ir-Regolament għandu jidħol fis-seħħ fid-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan ir-Regolament għandu japplika jew mill-1 ta' Jannar 2016 inkella mid-data li fiha l-Artikolu 69(1) tar-Regolament (UE) Nru 806/2014 isir applikabbli skont l-Artikolu 99(6) ta' dak ir-Regolament, skont liema minnhom tkun l-aktar tard.
   
      Dan ir-Regolament għandu jorbot fl-intier tiegħu u japplika direttament fl-Istati Membri parteċipanti.
      Magħmul fi Brussell, id-19 ta' Diċembru 2014.
      
         
            Għall-Kunsill
         
         
            Il-President
         
         S. GOZI
      
   
   
      (1)  ĠU L 225, 30.7.2014, p. 1.
   
      (2)  Ir-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (ĠU L 287, 29.10.2013, p. 63).
   
      (3)  Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KEE, u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.6.2014, p. 190).
   
      (4)  Ir-Regolament Delegat tal-Kummissjoni (UE) 2015/63 tal-21 ta' Ottubru 2014 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward ta' kontribuzzjonijiet ex ante lill-arranġamenti finanzjarji nazzjonali (ĠU L 11, 17.1.2015, p. 44).